বান্দ্রা থেকে ট্রেন ধরেছিল সইফের হামলাকারী!

ওয়েব ডেস্ক: হলিউড অভিনেতা সইফ আলি খানের (Saif Ali Khan) হামলাকারীর আরও একটি সামনে এল। এই ছবিও পাওয়া গিয়েছে সিসিটিভি ফুটেজ থেকে। নতুন ছবিতে হামলাকারীর পোশাক আলাদা। মনে করা হচ্ছে, ঘটনার আগে সে পোশাক বদলেছিল। হামলার রাতে তার গায়ে ছিল কালো টি-শার্ট। নতুন প্রকাশিত ছবিতে তাঁকে হলদু জামা পরে থাকতে দেখা গেল।

মুম্বই পুলিশ (Mumbai Police) জানিয়েছে, হামলাকারী সম্ভবত বান্দ্রা (Bandra) থেকে ট্রেন ধরে মুম্বইয়ের অন্য কোনও দিকে গিয়েছে। বাণিজ্য নগরীর সমস্ত রেলস্টেশনের সিসিটিভি ফুটেজ খতিয়ে দেখতে কাজে নেমেছে পুলিশের অনেকগুলি দল। এফআইআর-এ বলা হয়েছে, সইফের কনিষ্ঠ পুত্র জেহ-এর বেডরুমে ঢুকে পড়েছিল ওই হামলাকারী। বিষয়টি প্রথমে গৃহ পরিচারিকার প্রথম নজরে আসে। এরপর সন্দেহজনক শব্দ শুনে ছুটে আসেন সইফ।

আরও পড়ুন: সইফের হামলাকারী অধরা, জানিয়ে দিল পুলিশ

অনুপ্রবেশকারীর ছুরির আঘাতে গুরুতর জখম হন ‘নবাব’। তাঁর দেহে ছয়টি ক্ষতের সৃষ্টি হয় যার একটি থোরাসিক স্পাইনে। ৫৪ বছর বয়সি সইফকে দ্রুত লীলাবতী হাসপাতালে নিয়ে যাওয়া হয়। অস্ত্রোপচার করে তাঁর দেহ থেকে আড়াই ইঞ্চি ছুরির ফলা বের করা হয়। স্পাইনাল ফ্লুইড ক্ষরণও বন্ধ করা হয়। আপাতত বিপন্মুক্ত তিনি। হামলাকারীকে ধরতে পুলিশের ৩৫টি দল গঠন করা হয়েছে।

এ পর্যন্ত সইফের স্ত্রী করিনা কাপুর খানের (Kareena Kapoor Khan) বয়ান রেকর্ড করেছে মুম্বই পুলিশ। যে গৃহ পরিচারিকা প্রথম হামলাকারীকে দেখেন, সেই এলিয়ামা ফিলিপের বয়ানও রেকর্ড করা হয়েছে। তিনি জানিয়েছেন, হামলাকারী ৩৫-৪০ বছরের মধ্যে, গায়ের রং শ্যামলা, উচ্চতা সাড়ে পাঁচ ফুটের মতো। তার পরনে ছিল গাঢ় রংয়ের শার্ট-প্যান্ট এবং মাথায় ছিল টুপি।